謝人寄硯
作者：朱翌
朝代：宋

paragraphs: 老矣捐書卧看屋，尚記姓名供簡牘。
倉皇去越著南冠，頭已如蓬口生醭。
無因可結孔方交，有藥唯醫管城禿。
新凉稍與燈火親，學字頗慚蛇蚓曲。
羅紋重厚使守舍，銅雀不真非所蓄。
敢遣良工開下巖，要使珍材過天目。
君家舊物多錦藉，聲若鏘金眼鸜鵒。
前者一見首重稽，回視他山真碌碌。
公今遣一從我遊，謹當配以蟾蜍玉。